MUHOFAZA ETILADIGAN TABIIY HUDUDLARNI BOSHQARISH REJALARINI ISHLAB CHIQISH TARTIBI TOʻGʻRISIDAGI NIZOMNI TASDIQLASH HAQIDA
(resolution, 2026-03-16)

Oʻzbekiston Respublikasining “Muhofaza etiladigan tabiiy hududlar toʻgʻrisida”gi Qonuniga (Oʻzbekiston Respublikasi qonun hujjatlari toʻplami, 2005-yil, 1-son, 1-modda) muvofiq, Oʻzbekiston Respublikasi Tabiatni muhofaza qilish davlat qoʻmitasi qaror qiladi: 1. Muhofaza etiladigan tabiiy hududlarni boshqarish rejalarini ishlab chiqish tartibi toʻgʻrisidagi nizom ilovaga muvofiq tasdiqlansin. 2. Mazkur qaror Oʻzbekiston Respublikasi Adliya vazirligida davlat roʻyxatidan oʻtkazilgan kundan boshlab oʻn kun oʻtgandan keyin kuchga kiradi. Mazkur Nizom Oʻzbekiston Respublikasining “Muhofaza etiladigan tabiiy hududlar toʻgʻrisida”gi Qonuniga (Oʻzbekiston Respublikasi qonun hujjatlari toʻplami, 2005-y., 1-son, 1-modda) muvofiq, muhofaza etiladigan tabiiy hududlarni (keyingi oʻrinlarda METH) boshqarish rejalarini ishlab chiqish tartibini belgilaydi. 1. Oʻzbekiston Respublikasining “Muhofaza etiladigan tabiiy hududlar toʻgʻrisida”gi Qonunining 16-moddasiga muvofiq, METHni boshqarish rejalari tabiiy obyektlar va majmualarni muhofaza qilish hamda ulardan foydalanish boʻyicha barcha tashkiliy, tabiatni muhofaza qilish yoʻnalishidagi, texnikaviy va boshqa tadbirlardan iborat. 2. METHni boshqarish rejasi mazkur Nizom ilovasida keltirilgan shaklga muvofiq tuziladi va tasarrufida METH boʻlgan davlat organlari, yuridik va jismoniy shaxslarda, uning nusxasi esa — tegishli Qoraqalpogʻiston Respublikasi Ekologiya va iqlim oʻzgarishi qoʻmitasi, viloyatlar va Toshkent shahar Ekologiya va iqlim oʻzgarishi bosh boshqarmalari va mahalliy davlat hokimiyati organlarida saqlanadi. 3. Tasarrufida METH boʻlgan davlat organlari, yuridik va jismoniy shaxslar har bir shunday hudud boʻyicha mazkur Nizomning ilovasiga muvofiq shaklda boshqarish rejasini tuzadilar. 4. Ilovaga muvofiq METHni boshqarish rejasi quyidagi qismlardan iborat boʻladi: a) kirish qismi; b) METHni tavsifi; v) METHni baholash; g) METHni boshqarish strategiyasi; d) tezkor reja; e) ilovalar. Boshqarish rejasini tuzishda quyidagilar inobatga olinishi lozim: oʻtgan besh yil davr uchun tabiiy va ijtimoiy-iqtisodiy sharoitlarning oʻzgarishi tahlili; oʻtgan besh yil davrdagi METH faoliyatini baholash tahlili; METHning har bir turida tabiat muhofazasi, ekologik-maʼrifiy, ilmiy, turistik, rekreatsion hamda cheklangan xoʻjalik faoliyati boʻyicha keyingi besh yillik davr uchun amalga oshiriladigan tadbirlar; davlat oʻrmon fondi yerlarida tashkil qilingan METHlar uchun, oʻtgan besh yillik davrda oʻrmon xoʻjaligini yuritish hamda oʻrmondan foydalanishni kompleks baholash va keyingi besh yillik davr uchun ushbu oʻrmon uchastkalarini muhofaza etish, himoya qilish, qayta tiklash hamda parvarishlash boʻyicha tadbirlar ishlab chiqish toʻgʻrisidagi boʻlim; boshqarish tuzilmasi, normativ-huquqiy bazasi, kadrlar bilan taʼminlash va ularning malakasini oshirish, fuqarolarning oʻzini oʻzi boshqarish organlari bilan oʻzaro aloqalarni takomillashtirish yoʻli bilan amalga oshirish boʻyicha mexanizmlar. 5. Boshqarish rejasining mazmuni METH toifasi, tartibi (rejimi), maqsadi va vazifalariga bogʻliq boʻladi (qonunchilik hujjatlari bilan tartibga solinadigan suvni muhofaza qilish hamda yer osti chuchuk suvlari shakllanadigan hududlarni boshqarish tartibi bundan mustasno). 6. Boshqarish rejasini ishlab chiqishda Oʻzbekiston Respublikasi Ekologiya va iqlim oʻzgarishi milliy qoʻmitasi, Qoraqalpogʻiston Respublikasi Ekologiya va iqlim oʻzgarishi qoʻmitasi, viloyatlar va Toshkent shahar Ekologiya va iqlim oʻzgarishi bosh boshqarmalari hamda mahalliy davlat hokimiyati organlari amaliy yordam beradilar. 7. Boshqarish rejasi tasarrufida METH boʻlgan davlat organlari, yuridik va jismoniy shaxslar mablagʻlari hisobiga hamda homiylar mablagʻlarini jalb qilgan holda besh yillik muddatga ishlab chiqiladi. 8. METH boshqarish rejalari tasarrufida METH boʻlgan davlat organlari, yuridik va jismoniy shaxslar tomonidan tasdiqlanadi. Muhofaza etiladigan tabiiy hududlarni boshqarish rejalarining loyihalari davlat ekologiya ekspertizasidan oʻtkazilishi kerak. 9. METHni boshqarish rejasi yangilanganda, METHni avvalgi boshqarish rejasi yoʻq qilinmaydi. Bunda METHni yangilangan boshqarish rejasi mazkur Nizomning 2-bandiga muvofiq saqlanadi. METHning faoliyat koʻrsatishi toʻxtatilganda, METHning barcha rejalari METH faoliyatiga masʼul boʻlgan tashkilotlarning arxiviga topshirilishi lozim. 10. METHni boshqarish rejasi METHni muhofaza qilish va ulardan foydalanish sohasidagi davlat nazoratini olib boruvchi davlat organlariga taqdim etilishi majburiydir. 11. METHni boshqarish rejasiga kiritilgan maʼlumotlarning haqiqiyligiga, shuningdek uning oʻz vaqtida yangilanishi uchun javobgarlik tasarrufida METH boʻlgan davlat idoralari, yuridik va jismoniy shaxslar zimmasiga yuklanadi. 12. Mazkur Nizom Oʻzbekiston Respublikasi Qishloq va suv xoʻjaligi vazirligi huzuridagi Oʻrmon xoʻjaligi Bosh boshqarmasi, Geologiya va mineral resurslar davlat qoʻmitasi, Ugam-Chotqol davlat milliy tabiat bogʻi boshqarmasi va Qishloq va suv xoʻjaligi vazirligi bilan kelishilgan.